अर्जेन्टिना र  चिलीलाई गाह्रो
अर्जेन्टिना र चिलीको विश्वकप छनोट यात्रा कठिन मोडमा पुगेको छ । दक्षिण अमेरिकी फुटबलका दुई महारथी मंगलबार जित निकाल्न असमर्थ रहेपछि दुवैको अर्को वर्ष रसियामा हुने विश्वकपमा छनोट हुने बाटो गाह्रो भएको हो । 
मोन्टेभिडियो — अर्जेन्टिना र चिलीको विश्वकप छनोट यात्रा कठिन मोडमा पुगेको छ । दक्षिण अमेरिकी फुटबलका दुई महारथी मंगलबार जित निकाल्न असमर्थ रहेपछि दुवैको अर्को वर्ष रसियामा हुने विश्वकपमा छनोट हुने बाटो गाह्रो भएको हो । दोस्रो हाफमा गरेको गोल मदतबाट अर्जेन्टिनाले भेनेजुएलासँग १–१ को बराबरीमा चित्त बुझाएको हो । भेनेजुएलाको यसअघि नै विश्वकप छनोट सम्भावना सकिसकेको छ । चिली भने ला पाजमा भएको खेलमा बोलिभियाको हातबाट १–० ले पराजित रह्यो । यी नतिजापछि सन् २०१४ को विश्वकप उपविजेता अर्जेन्टिना र कोपा अमेरिका च्याम्पियन चिली दुवै दक्षिण अमेरिकी विश्वकपमा स्वत: छनोट हुने सूचीबाट पछाडि छन् । अर्को महिना बाँकी दुई चरणका खेल हुनेछ । त्यसमा कडा प्रतिस्पर्धा हुनेछ । अर्जेन्टिना १६ खेलपछि २४ अंक लिएर पाँचौं स्थानमा छ । चिली २३ अंकमा छैटौं स्थानमा छ । अर्जेन्टिना पाँचौं स्थानमा रहे, उसले प्लेअफमा न्युजिल्यान्डको सामना गर्नेछ । अर्जेन्टिनाले अब घरमा पेरु र अन्तिम खेलमा इक्वेडरको सामना गर्नेछ । चिलीले भने इक्वडेर र ब्राजिलविरुद्ध खेल्न बाँकी छ । ब्राजिल अंकतालिकाको शीर्ष स्थानमा छ । टोली यसअघि नै विश्वकपमा छनोट भइसकेको छ । ब्राजिलले मंगलबार कोलम्बियासँग १–१ को बराबरी खेलेको थियो । ब्युनस आयर्समा भएको खेलपछि अर्जेन्टिनी प्रशिक्षक जोर्गे साम्पाओलीले भने, ‘अब हामीसँग बाँकी दुवै खेल जित्नु बाहेक अर्को विकल्प रहेन ।’ अर्को खेलमा उरुग्वेले पाराग्वेलाई २–१ ले हरायो । यसले टोली विश्वकप छनोट नजिक पुग्यो ।